Priekšlikums PADOMES LĒMUMS par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības /* COM/2014/0141 final - 2014/0080 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Lai nodrošinātu nepieciešamo iekšējā tirgus tiesisko noteiktību un viendabīgumu, EEZ Apvienotajai komitejai EEZ Līgumā ir jāiekļauj visi attiecīgie ES tiesību akti iespējami drīz pēc to pieņemšanas. Šā Apvienotās komitejas lēmuma projekta mērķis ir iekļaut EEZ līgumā pamatprogrammu “Apvārsnis 2020”. Tas ļautu EEZ/EBTA valstīm pilnībā izmantot iespējas, ko piedāvā lielākā ES pētniecības un inovāciju programma, kāda jebkad ir bijusi; programmā 7 gadu laikposmā (2014.-2020.g.) ir pieejams finansējums gandrīz 80 miljardu euro apmērā. EEZ/EBTA valstu dalībai programmā “Apvārsnis 2020” būs ietekme uz budžetu, jo šīs valstis ne tikai piedalīsies pamatprogrammas iniciatīvās, bet vienlaikus sniegs arī finansiālu ieguldījumu. Tāpēc šis Apvienotās komitejas lēmuma projekts jāpieņem Padomes lēmuma veidā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Programmas “Apvārsnis 2020” iekļaušanas sekas Iepriekšējās pamatprogrammas ir bijušas iekļautas EEZ līguma 31. protokola 1. panta 5. punktā. Saskaņā ar šo normu minētais pants attiecas arī uz aktiem, kas izriet no pamatprogrammām. Šī iekļaušanas metode ir bijusi ļoti lietderīga, jo, iekļaujot atsevišķi katru ar programmām saistīto aktu, būtu nepieciešams papildu darbs un procedūras. Tāpēc tādi akti, ar kuriem izveido konkrētas programmas un nosaka dalības un pētījumu rezultātu izplatīšanas noteikumus saistībā ar pamatprogrammām, netiek iekļauti EEZ līgumā atsevišķi. Apvienotās komitejas lēmuma projektā izmantota tā pati iekļaušanas metode, un tāpēc šajā lēmumā ietverta norma par pamatprogrammas "Apvārsnis 2020" pamatregulas iekļaušanu 1. panta 5. punktā. Eiropas Parlamenta un Padomes Regula (EK) Nr. 294/2008[1] par Eiropas Inovāciju un tehnoloģiju institūta izveidi ir iekļauta EEZ līguma 31. protokola 1. panta 11. punktā. Minētā regula ir grozīta ar Regulu (ES) Nr. 1292/2013, un šie grozījumi ir jāatspoguļo EEZ līgumā. Tāpēc Apvienotās komitejas lēmuma projektā ietverta norma, ar kuru grozījumu tiesību aktu iekļauj 1. panta 11. punktā. 3. PRIEKŠLIKUMA JURIDISKIE ASPEKTI Eiropas Parlamenta un Padomes 2013. gada 11. decembra Regula (ES) Nr. 1291/2013, ar ko izveido Pētniecības un inovācijas pamatprogrammu "Apvārsnis 2020" (2014.–2020. gads) un atceļ Lēmumu Nr. 1982/2006/EK[2]. Eiropas Parlamenta un Padomes 2013. gada 11. decembra Regula (ES) Nr. 1292/2013, ar ko groza Regulu (EK) Nr. 294/2008 par Eiropas Inovāciju un tehnoloģiju institūta izveidi[3]. Komisija iesniedz EEZ Apvienotās komitejas lēmuma projektu, kas Padomei jāpieņem kā attiecīgā Savienības nostāja. Komisija cer pēc iespējas drīz iesniegt EEZ Apvienotajai komitejai minēto dokumentu. 4. IETEKME UZ BUDŽETU EEZ/EBTA valstis piedalīsies pamatprogrammā “Apvārsnis 2020” un izmantos finansējumu, kā paredzēts EEZ līguma VI daļā. Vienlaikus EEZ/EBTA valstis sniegs finansiālu ieguldījumu programmā, kā paredzēts EEZ līguma 82. pantā. 2014/0080 (NLE) Priekšlikums PADOMES LĒMUMS par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 173. panta 3. punktu un 182. panta 1. punktu saistībā ar 218. panta 9. punktu, ņemot vērā Padomes Regulu (EK) Nr. 2894/94 (1994. gada 28. novembris) par Eiropas Ekonomikas zonas līguma īstenošanas kārtību[4] un jo īpaši tās 1. panta 3. punktu, ņemot vērā Eiropas Komisijas priekšlikumu, tā kā: (1) Līgums par Eiropas Ekonomikas zonu[5] (“EEZ līgums”) stājās spēkā 1994. gada 1. janvārī. (2) Saskaņā ar EEZ līguma 98. pantu EEZ Apvienotā komiteja var pieņemt lēmumu grozīt cita starpā EEZ līguma 31. protokolu. (3) EEZ līguma 31. protokolā ietverti nosacījumi un noteikumi par sadarbību īpašās jomās, kas nav četras pamatbrīvības. (4) Ir lietderīgi paplašināt EEZ līguma līgumslēdzēju pušu sadarbību, iekļaujot Eiropas Parlamenta un Padomes Regulu (ES) Nr. 1291/2013 (2013. gada 11. decembris), ar ko izveido Pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK[6]. (5) Ir lietderīgi paplašināt EEZ līguma līgumslēdzēju pušu sadarbību, iekļaujot Eiropas Parlamenta un Padomes Regulu (ES) Nr. Nr. 1292/2013 (2013. gada 11. decembris), ar ko groza Regulu (EK) Nr. 294/2008 par Eiropas Inovāciju un tehnoloģiju institūta izveidi[7]. (6) Tādēļ EEZ līguma 31. protokols būtu jāgroza, lai šo paplašināto sadarbību varētu uzsākt no 2014. gada 1. janvāra. (7) Savienības nostājai EEZ Apvienotajā komitejā būtu jāpamatojas uz pievienoto lēmuma projektu, IR PIEŅĒMUSI ŠO LĒMUMU. 1. pants Nostājas, kas Eiropas Savienības vārdā jāieņem EEZ Apvienotajā komitejā par ierosināto grozījumu EEZ līguma 31. protokolā, pamatā ir EEZ Apvienotās komitejas lēmuma projekts, kas pievienots šim lēmumam. 2. pants Šis lēmums stājas spēkā tā pieņemšanas dienā. Briselē, Padomes vārdā – priekšsēdētājs [1] OV L 97, 9.4.2008., 1. lpp. [2] OV L 347, 20.12.2013., 104. lpp. [3] OV L 347, 20.12.2013., 174. lpp. [4] OV L 305, 30.11.1994., 6. lpp. [5] OV L 1, 3.1.1994., 3. lpp. [6] OV L 347, 20.12.2013., 104. lpp. [7] OV L 347, 20.12.2013., 174. lpp.